Kegyelem nektek és békesség Istentől a mi Atyánktól és az Úr Jézus Krisztustól!

ApCsel 3, 22-26  
*Mózes ezt mondta: „Prófétát támaszt nektek testvéreitek közül az Úr, a ti Istenetek, olyat, mint én: őrá hallgassatok mindenben, amit csak mond nektek. 23És aki nem hallgat erre a prófétára, azt ki kell irtani a nép közül.” 24A próféták is – Sámueltől és az utána következőktől fogva –, akik csak szóltak, mind ezekről a napokról jövendöltek. 25Ti vagytok a fiai ezeknek a prófétáknak és annak a szövetségnek, amelyet Isten atyáinkkal kötött, amikor így szólt Ábrahámhoz: „És a te magodban áldatik meg a föld minden nemzetsége.” 26Isten elsősorban számotokra támasztotta és küldte el Szolgáját, hogy megáldjon titeket, ha ti megtértek gonoszságaitokból.*

Igével emlékeztetett Gyülekezet!

Böjt második vasárnapja van, amelyet Reminiscere vasárnapnak nevezünk. Ez az elnevezés a 25. zsoltárból származik, amelyet mai fordításunk így ad vissza: *„Gondolj, Uram, irgalmadra és kegyelmedre, melyek öröktől fogva vannak.”*. A régebbi fordítások nem a „gondolni”, hanem az „emlékezni” fordítási lehetőség mellett döntöttek, és bár egyik se helytelen, talán érezhető némi különbség.   
Alapigénket is e két szó mentén próbáljuk kicsit átgondolni, azaz, hogy mit is jelent az Úr, illetve a mi részünkről, hogy az igére, a szövetségre gondolunk és emlékezünk.   
Talán fura is kicsit a kérés, hogy „*Emlékezz meg Uram irgalmasságodról és kegyelmedről”* – hiszen némileg úgy hat, mintha Isten feledékeny lenne és bizony emlékeztetni kell, hogy mit is ígért számunkra. Kissé az cseng a fülembe, mint mikor a türelmetlen gyermek kéri számon a szülőt és azt mondja: „De megígérted!”.   
És valóban, nem áll távol tőlünk, hogy kérdőre vonjunk a mi mennyei Atyánkat és toporzékoló őszinteséggel, vagy szép körítéssel, de mi is azt kiáltsuk felé: „De megígérted nekem, hogy…”.   
Épp úgy, mint a zsidóság a messiásvárásával, mi is szeretjük a saját szájízünk szerint értelmezni az Úr igéjét és aztán nagy magabiztossággal számonkérni, hogy miért nem az, akkor és úgy történt, ahogy mi vártuk volna.   
Az a vicc jutott eszembe, amely azt mondja, hogy a házasságban a férj szava törvény, az asszony szava pedig a törvénykiegészítések és módosítások gyűjteményé.   
Ez ugyan csak egy kis humor akar lenni, de az már egy cseppet sem vicces, mikor mi valóban így értelmezzük az Isten igéjét, magát Krisztust is.   
Mikor azt mondjuk akár tetteinkkel, akár szavainkkal, hogy igen, az Úr igéje, Krisztus az életem alapja, de mindjárt utána jogot is formálok rá, hogy én értelmezzem és én használjam fel szabadon. Sok mindenben tetten érhető ez a fajta hozzáállásunk, de hogy csak egyetlen példával éljek, ilyen minden „egy-mondatos” – igeverses „bibliahuszárságunk” is. Amikor kiragadunk egy igét és arra alapozva magyarázunk, kardoskodunk a saját gondolataink és végső soron vágyaink mellett.   
Visszatérve tehát, nem arról van szó, hogy Istent, mint egy szenilis öreg urat emlékeztetnünk kell, hogy mit is ígért, hanem épp nekünk kellene végre az igére tekintve felfedeznünk, hogy mit is ígért és cselekedett valójában az Úr. Épp erről prédikál Péter apostol is, mai igeszakaszunkban a sánta meggyógyítása után.

Felteszi a kérdést, hogy tudod-e, hogy ki az, akire nem figyelsz, akinek megveted a szavát, az ígéretét, az áldozatát, a küldöttét, mikor inkább önmagad és a saját értelmezéseid mellett döntesz?  
Kire is hallgatunk, illetve kire nem hallgatunk?  
Péter apostol Mózes prófétai szavait idézi, mikor alapigénkben azt mondja: *„Prófétát támaszt nektek testvéreitek közül az Úr, a ti Istenetek, olyat, mint én: őrá hallgassatok mindenben, amit csak mond nektek. 23És aki nem hallgat erre a prófétára, azt ki kell irtani a nép közül.”*.   
Kiirtani azt, aki nem hallgat a megszólaló igére – ma ez a teljes egészében ószövetséginek tekintett szó, már nagyon távol van tőlünk, de valójában Jézusra, vagy az újszövetségi korra tekintve se találunk másféle útmutatást, csak némileg másként megfogalmazva.   
Kizárni, eltávolítani a hívő közösségből. Nem a bűnöst, az elesettet, hanem azt, aki nem akar hallgatni, figyelni, gondolni, emlékezni az Úr szavára. Krisztus is kimondja egészen egyértelműen, ha valaki nem benne, általa él, ha csak vallásossága, hitet mímelő cselekedetei és szavai vannak, ahhoz neki semmi köze. Akihez pedig Krisztusnak semmi köze, az valójában halálra ítélt.   
De nem a keménynek, szélsőségesnek, vagy embertelennek bélyegzett Isten által, hanem önmaga által. Éppen ezért hangsúlyozza Péter is igehirdetésében, hogy ne a csodára figyeljenek oda, ne a saját életükkel akarják igazolni az Urat, vagy épp cáfolni a kiárasztott kegyelmet, hanem ahogyan néhány verssel mai igénk előtt fogalmaz: *„Tartsatok tehát bűnbánatot, és térjetek meg, hogy eltöröltessenek a ti bűneitek; 20hogy eljöjjön az Úrtól a felüdülés ideje, és elküldje Jézust, akit Messiásul rendelt nektek.”*.  
Krisztus ott akar lenni a te életedben, jelen akar lenni minden napodon, élővé akarja tenni számodra is a szövetséget, hatóvá Isten igéjét. De, ha neked Ő nem kell, vagy csak néha-néha, akkor ne csodálkozz, hogy a kegyelmet, a békességet is legjobb esetben is csak töredékesen tudod megélni.   
Az ige, akárhogyan is szólal meg az életedben: a Bibliát olvasva, a lelkész, egy presbiter, egy aggódó testvér által, azt tudnod kell komolyan venni. Nem azért, mert XY mondja, hanem azért, mert az Úr érted munkálkodik általa. És, ha a Lélek munkájára figyelsz ilyenkor és erre a vezetésre bízod rá magad, őszinte bűnbánattal és hálával, akkor bárkin és bármin keresztül is munkálkodik érted az Úr, az áldássá válhat a számodra. Mert Ő még a rosszat is jóra fordíthatja.  
De az ige, a hívás, nem egy parancs. Nem egy olyan parancssor, mint amit egy gép számára bepötyög a programozó, amit a gépnek teljesítenie kell, mert egész egyszerűen nem tud mást tenni.  
A sci-fikben sokszor kerül ugyan elő, vagy ma már a mesterséges intelligencia látványos fejlődése nyomán, hogy mi lesz, lenne, ha a gépek fellázadnának az emberek ellen. Félelmet kelt valóban sokszor az ember számára, hogy talán túl nagy teret ad a gépeknek. Mi lesz így? Egy háború, amiben már a gépek, a teremtménye ellen harcol az ember?  
Isten megteremtette az embert és megadta neki a lehetőséget a szabad akaratra. És az ember fel is lázadt ellene. Háborúba indult, indulunk Isten ellen. Harcolunk nap, mint nap az Úrral szemben. És mi a Teremtő válasza erre, hogy az ember uralni akarja Őt? Az, hogy eltörli, mehet a szeméttelepre, a Gyehennára, ami ugye a Jeruzsálem melletti szemétégető telep volt?

Nem, az, hogy Szabadítója lesz, Megmentője. Nem, csak hogy nem paranccsal irányít, de még ki is javítja a hibát, az el és megromlást, amit én idéztem elő és új életre hív. Ez az, amit úgy fogalmaz meg Péter apostol alapigénkben: „*26Isten elsősorban számotokra támasztotta és küldte el Szolgáját, hogy megáldjon titeket, ha ti megtértek gonoszságaitokból.”*. De én nem tudok kitérni, kilépni a gonoszságokból, annyira be vagyok hálózva, annyira a természetemmé vált, hogy nem tudom csak úgy ledobni magamról. Az ember nem tud önjavító lenni.

És itt érünk vissza a mai vasárnap nevéhez, ahhoz a két szóhoz, amit az igehirdetés elején kiemeltem: „gondolni” és „emlékezni”.   
Isten ugyanis jól emlékszik, Ő tudja, hogy kire kell gondolnia, tekintenie értünk. Mert tisztában van vele, hogy mi rajtunk már nagyon is elhatalmasodott ez a „rendszerhiba” és nem tudunk önerőből kijönni belőle. Épp ezért Szolgát támasztott és feltámasztott értünk, az Ige testé lett értünk, hogy egészen közel lépjen hozzánk, hogy közvetlen tapasztalatunk legyen Vele és így mi is fel tudjuk ismerni, hogy Krisztusra kell tekintenie, gondolnia értünk, különben a halálban, a szeméttelepen végzi az életünk. Éppen ezért, mikor azt mondjuk a Zsoltárossal együtt: *„Gondolj, Uram, irgalmadra és kegyelmedre, melyek öröktől fogva vannak.”*, akkor valójában nem egyszerűen kérünk valamit, hanem hitvallást teszünk egy részről a saját elveszettségünkről, más részről az egyetlen, az igazi irgalomról, Krisztusról.

Reminiscere: Emlékezzél meg!. Kezdjük magunkra tekintve: Emlékezz testvér, neked Krisztusod van!   
Utána pedig fordulj az ige által kitisztított szívvel Istenhez és kérd: Krisztusra gondolj értem Uram, „*irgalmadra és kegyelmedre, mely öröktől fogva van”*.  
Ahogy azt szoktuk mondani egymásnak feddésként: „Ne csak magadra gondolj!”, most lássuk meg, hogy azt kell, hogy tudjuk kérni: „Csak ne énrám gondolj Istenem, mert akkor elvesztem. Csak Krisztusra gondolj értem!”.   
Így, ha a másik ember hozzád lép, te is csak Krisztusra gondolj, ha te Isten elé lépsz, te is csak Krisztusra gondolj, hogy amikor te Isten elé lépsz Ő is csak Krisztusra gondoljon! Így legyen! Ámen